
ЕУРАЗИЯЛЫҚ ЭКОНОМИКАЛЫҚ КОМИССИЯ
КЕҢЕС


ШЕШІМ

	2026 жылғы «30» қаңтар
	        № 14
	               Мәскеу қаласы




Сүйекті дақылдардың жекелеген түрлеріне қатысты Кеден одағы комиссиясының кейбір шешімдеріне өзгерістер енгізу туралы

2014 жылғы 29 мамырдағы Еуразиялық экономикалық одақ туралы шарттың 43 және 45-баптарына, Еуразиялық экономикалық комиссия туралы ережеге (2014 жылғы 29 мамырдағы Еуразиялық экономикалық одақ туралы шартқа тіркелген № 1 қосымша), Жоғары Еуразиялық экономикалық кеңестің 2014 жылғы 23 желтоқсандағы № 98 шешімімен бекітілген Еуразиялық экономикалық комиссия жұмысының регламентіне тіркелген № 1 қосымшаның 7 және 16-тармақтарына сәйкес Еуразиялық экономикалық комиссия Кеңесі шешті:
1. «Еуразиялық экономикалық одақтың бірыңғай кедендік-тарифтік реттеуі туралы» Кеден одағы комиссиясының 2009 жылғы 27 қарашадағы № 130 шешімінің 7-тармағы мынадай мазмұндағы 7.1.87-тармақшамен толықтырылсын:
«7.1.87. Сүйекті дақылдардың жекелеген түрлері:
ЕАЭО СЭҚ ТН 0809 10 000 0 кодымен сыныпталатын, Беларусь Республикасына 600 тоннадан аспайтын және Қазақстан Республикасына 3 мың тоннадан аспайтын көлемде әкелінетін өрік;
ЕАЭО СЭҚ ТН 0809 21 000 0 кодымен сыныпталатын, Қазақстан Республикасына 500 тоннадан аспайтын және Ресей Федерациясына 2 мың тоннадан аспайтын көлемде әкелінетін қышқыл шие немесе кәдімгі шие;
ЕАЭО СЭҚ ТН 0809 29 000 0 кодымен сыныпталатын, Беларусь Республикасына 600 тоннадан аспайтын, Қазақстан Республикасына 1,5 мың тоннадан аспайтын және Ресей Федерациясына 25 мың тоннадан аспайтын көлемде әкелінетін тәтті шие;
ЕАЭО СЭҚ ТН 0809 40 050 0 кодымен сыныпталатын, Беларусь Республикасына 700 тоннадан аспайтын, Қазақстан Республикасына 1,5 мың тоннадан аспайтын және Ресей Федерациясына 23 мың тоннадан аспайтын көлемде әкелінетін алхоры.
Аталған тарифтік жеңілдік тиісінше Беларусь Республикасының, Қазақстан Республикасының немесе Ресей Федерациясының уәкілетті органы берген және осындай тауарлардың номенклатурасы мен саны туралы, сондай-ақ оларды әкелуді жүзеге асыратын ұйымдар туралы мәліметтерді қамтитын, әкелінетін тауарлардың осы тармақшаның екінші – бесінші абзацтарында көрсетілген тауарларға жататындығы туралы растау болған кезде беріледі.
Осы тармақшада көзделген тарифтік жеңілдік ішкі тұтыну үшін шығару кедендік рәсіміне орналастырылатын (орналастырылған), оларға қатысты тауарларға арналған декларация, ал тауарлар декларация берілгенге дейін шығарылған жағдайда – декларация берілгенге дейін тауарларды шығару туралы өтініш тиісінше Беларусь Республикасының, Қазақстан Республикасының немесе Ресей Федерациясының кеден органында Еуразиялық экономикалық комиссия Кеңесінің 2026 жылғы 30 қаңтардағы № 14 шешімі күшіне енген күннен бастап 2026 жылғы 15 мамырды қоса алғандағы мерзімде тіркелген тауарларға қатысты беріледі.».
2. Кеден одағы комиссиясының 2011 жылғы 15 шілдедегі № 728 шешімімен бекітілген Тауарлардың жекелеген санаттарын Кеден одағының бірыңғай кедендік аумағына әкелу кезінде кедендік баждарды төлеуден босатуды қолдану тәртібінің 15-тармағында «7.1.86» цифрлары «7.1.87» цифрларымен алмастырылсын. 
3. Осы Шешім ресми жарияланған күнінен бастап 10 күнтізбелік күн өткен соң күшіне енеді.

